Baranyi Ferenc

*Nyárutó*

**Gyimesi Lacinak**

*Ez még a nyár,*

*no persze, nyárutó –* így szólt üzeneted,

amikor 2007 elején

elértem a hetvenet.

Nos, akkor én minek nevezzem

a Te hatvanöt évedet?

Nyár ez is, persze,

sőt nyarabb, mint az én

hetvenem volt hat év előtt,

te még hiheted, hogy alább szállt

nap se kevésbé ontja a hőt,

sápadt sugár is

festheti élénk bronzra a bőrt.

Valljuk be: indián nyár ez csupán,

vénasszonyok nyara,

amikor mézízű emlékké lágyul

az akácok erős illata,

s közel az idő, hogy csak a szentlélek

tartja a fán a leveleket,

de:

bort ígérnek megannyi venyigén

a duzzadt szőlőszemek.